Αγαπητοί Γονείς και Κηδεμόνες,

# Σε συνέχεια σχετικής ανακοίνωσης του Υπουργείου Παιδείας, Θρησκευμάτων και Αθλητισμού, σας ενημερώνουμε ότι ξεκίνησε τη Δευτέρα 24 Μαρτίου 2025 η διαδικασία υποβολής ηλεκτρονικών αιτήσεων από τον/την γονέα ή κηδεμόνα ή άλλο πρόσωπο που έχει την επιμέλεια των μαθητών/τριών, στο Πληροφοριακό Σύστημα Αιτήσεων Εισαγωγής (Π.Σ.Α.Ε.) για εισαγωγή μαθητών και μαθητριών στα Δημόσια Ωνάσεια Σχολεία.

Τα Δημόσια Ωνάσεια Σχολεία (ΔΗΜ.Ω.Σ.) έχουν σκοπό την ενίσχυση, αναβάθμιση και προαγωγή της παιδείας και του δημόσιου εκπαιδευτικού συστήματος, ώστε να καλλιεργηθούν βέλτιστες εκπαιδευτικές μέθοδοι, πρακτικές και εργαλεία, τα οποία με τη σειρά τους θα διαχυθούν στην εκπαιδευτική διαδικασία. Εκτός από το ωρολόγιο πρόγραμμα θα λειτουργούν Όμιλοι και Σύνολα, με πρόσθετα αντικείμενα στις θετικές και ανθρωπιστικές επιστήμες, στις γλώσσες, στην τέχνη, στον πολιτισμό και στον αθλητισμό. Επιπλέον, στους Ομίλους και τα Σύνολα θα πραγματοποιούνται καινοτόμες δράσεις, ενισχυτική διδασκαλία και προετοιμασία για τις Πανελλαδικές εξετάσεις. Επίσης, προβλέπεται από τις κείμενες διατάξεις μέριμνα για την μετακίνηση των μαθητών/τριών που θα φοιτήσουν στα (ΔΗΜ.Ω.Σ.) μέσω της οικείας Περιφέρειας.

Οι αιτήσεις αφορούν στις εισαγωγικές τάξεις (Α’ Γυμνασίου και Α’ Λυκείου) και μπορούν να υποβληθούν **έως και τη Δευτέρα 7 Απριλίου 2025 και ώρα 13:00**, στον σύνδεσμο:

[**https://www.gov.gr/ipiresies/ekpaideuse/eggraphe-se-skholeio/ps-peis-es**](https://www.gov.gr/ipiresies/ekpaideuse/eggraphe-se-skholeio/ps-peis-es)

ή

[**https://depps.eservices.minedu.gov.gr**,](https://depps.eservices.minedu.gov.gr/)

όπου είναι διαθέσιμες όλες οι απαραίτητες πληροφορίες που αφορούν στις διαδικασίες εισαγωγής, καθώς και αναλυτικές οδηγίες για τη διαδικασία υποβολής.

Ο/Η γονέας ή ο/η κηδεμόνας ή άλλο πρόσωπο που έχει την επιμέλεια των μαθητών/τριών κατά την υποβολή της αίτησής του/της, μπορεί να συμπληρώνει το κινητό του/της τηλέφωνο, στο οποίο θα λάβει τα εξής ενημερωτικά γραπτά μηνύματα (SMS) για το εξεταστικό κέντρο στο οποίο θα διαγωνισθεί ο /η υποψήφιος/α, τον κωδικό της αίτησής του/της καθώς και τα αποτελέσματα του τεστ δεξιοτήτων και γνώσεων για την εισαγωγή στα ΔΗΜ.Ω.Σ.

Την Παρασκευή 2 Μαΐου 2025 θα διενεργηθεί η δημόσια ηλεκτρονική κλήρωση για την απόδοση του αριθμού προτεραιότητας για τη ρύθμιση των ισοβαθμιών στην περίπτωση εισαγωγής. Αντίστοιχα, την **Κυριακή 4 Μαΐου 2025** θα πραγματοποιηθούν οι εξετάσεις (γραπτή δοκιμασία (τεστ) δεξιοτήτων και γνώσεων) για την εισαγωγή των μαθητών/τριών στις εισαγωγικές τάξεις (Α’ Γυμνασίου/ Α΄ Λυκείου) των ΔΗΜ.Ω.Σ.

Κατά τη διαδικασία των εξετάσεων, οι μαθητές/τριες θα αξιολογηθούν σε γνώσεις και δεξιότητες που απέκτησαν κατά τη διάρκεια της φοίτησής τους στο Δημοτικό Σχολείο ή το Γυμνάσιο κατά περίπτωση σχετικές με την Ελληνική Γλώσσα και τα Μαθηματικά. Αντικείμενο της γραπτής δοκιμασίας (τεστ) είναι στοιχεία, τα οποία οι μαθητές/τριες ήδη έχουν επεξεργασθεί και γνωρίζουν από τη φοίτησή τους στο Δημοτικό Σχολείο ή το Γυμνάσιο κατά περίπτωση. Ως εκ τούτου, δεν ορίζονται συγκεκριμένες σελίδες εξεταστέας ύλης από τα σχολικά εγχειρίδια και οι μαθητές/τριες δεν απαιτείται να μελετήσουν πρόσθετη ύλη για να προετοιμαστούν για τη συμμετοχή τους.

Περισσότερες πληροφορίες σχετικά με τα Δημόσια Ωνάσεια Σχολεία είναι διαθέσιμα στην ιστοσελίδα: <https://dedimos.minedu.gov.gr/>

Επίσης, έχουν αναρτηθεί ενδεικτικά θέματα προετοιμασίας για τις εξετάσεις: <https://dedimos.minedu.gov.gr/eisagogi/proetoimasia-gia-tis-exetaseis/>

Έως τις 10/4/2025 θα αναρτηθούν στην ίδια ενότητα της ιστοσελίδας οι λύσεις των ενδεικτικών θεμάτων καθώς και επεξηγηματικά βίντεο διδασκαλίας των ενδεικτικών θεμάτων και των απαντήσεών τους.

Είμαστε στη διάθεσή σας και στη διεύθυνση ηλεκτρονικού ταχυδρομείου [dedimos@minedu.gov.gr](mailto:dedimos@minedu.gov.gr).